## La Generalitat clausura els punts d’apilament local d’Algemesí després de retirar 59.000 tones de residus

*** El conseller de Medi Ambient assenyala que estos punts són els que més residus han acumulat i que han sigut necessaris un total de 2.975 viatges de vehicles especialitzats per a retirar-los
* S’han retirat aproximadament 800.000 tones de residus de les zones afectades per les inundacions**

La Conselleria de Medi Ambient, Infraestructures i Territori avança en la tercera i última fase del pla de residus de la Generalitat amb el buidatge i la clausura dels punts d’apilament local situats a Algemesí, després de retirar 59.000 tones d’estris i voluminosos.

Així ho ha confirmat el conseller de Medi Ambient, Infraestructures i Territori, Vicente Martínez Mus, que ha destacat que “l’objectiu d’esta tercera fase és el buidatge progressiu dels punts d’apilament local, en primer lloc, i, posteriorment, dels punts de transferència, creats després de les inundacions”.

El punt d’apilament local (PAL) d’Algemesí va ser creat per a acumular tots els mobles i residus que es van acumular en els carrers després de les inundacions del mes d’octubre passat. És el que més residus ha acumulat, “fins al punt que han sigut necessaris 2.975 viatges de vehicles especialitzats per a retirar tots els estris i voluminosos després de les inundacions”, ha matisat Martínez Mus.

En esta línia, l’objectiu de la Generalitat “és treballar per a retornar les zones afectades a la normalitat, la qual cosa implica la retirada gradual d’estris, objectes voluminosos i llots, així com el tancament definitiu d’estos punts d’apilament”, ha destacat el titular de Medi Ambient.

El dispositiu activat, que ha permés retirar unes 800.000 tones de residus, ha treballat de manera ininterrompuda i ha permés buidar, com és el cas d’Algemesí, els punts d’apilament locals (PAL) pròxims als nuclis urbans, traslladar els residus als punts de transferència per a minimitzar l’impacte ambiental i sanitari, així com els vehicles a un centre autoritzat de tractament (CAT).

De manera paral·lela al buidatge d’estos PAL, es clausuraran els punts de transferència als quals arribaven els residus d’estos punts. En el cas d’estos punts d’apilament d’Algemesí, atesa la tipologia dels residus, s’han traslladat directament a l’abocador de Villena.

Així mateix, les empreses especialitzades com Paprec, que s’encarrega de la gestió dels punts d’Algemesí, han sigut contractades per al procés i estan duent a terme el cicle integral de la gestió de residus, des de la recollida, el tractament i l’eliminació final en abocadors autoritzats.

A mesura que s’avance en esta fase es pretén que els servicis municipals, que operaven a través de contractes per a la recol·lecció de residus, reprenguen el seu funcionament habitual en estes poblacions, tal com ho feien abans de la riuada. A més, la Generalitat ha assumit el cost de les taxes de residus de les vivendes i locals greument afectats per les inundacions.

Fecha: 11/03/2025